钦定古今图书集成/理学汇编/学行典/第055卷 > 礼记 > 《仲尼燕居》
## 钦定古今图书集成/理学汇编/学行典/第055卷 > 礼记 > 《仲尼燕居》

子曰：“郊社之义，所以仁鬼神也；尝禘之礼，所以仁昭
穆也；馈奠之礼，所以仁死丧也；射乡之礼，所以仁乡
党也；食飨之礼，所以仁宾客也。”

〈陈注〉应氏曰：“仁者，善之道也。祭祀聘享周旋委曲焉者，凡以全此而已。仁心发于中，而后礼文见于外，及礼之既举而是心达焉，则幽明之闲咸顺其序，驩欣浃洽，皆在吾仁之中，是仁之周流畅达也。”刘氏曰：“视听言动，非礼则勿，所以克去己私之恶而全天理之善也。一日克己复礼，则天下归仁，所以鬼神昭穆、死丧、乡”党宾客之礼，无所往而不为，仁也。